CELEX: 32012R0766
Language: lv
Date: 2012-07-24 00:00:00
Title: Komisijas Īstenošanas regula (ES) Nr. 766/2012 ( 2012. gada 24. jūlijs ), ar ko apstiprina maznozīmīgus specifikācijas grozījumus attiecībā uz nosaukumu, kas reģistrēts aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā [ Patata di Bologna (ACVN)]

24.8.2012   
            
            
               LV
            
            
               Eiropas Savienības Oficiālais Vēstnesis
            
            
               L 229/6
            
         KOMISIJAS ĪSTENOŠANAS REGULA (ES) Nr. 766/2012
   (2012. gada 24. jūlijs),
   ar ko apstiprina maznozīmīgus specifikācijas grozījumus attiecībā uz nosaukumu, kas reģistrēts aizsargāto cilmes vietas nosaukumu un aizsargāto ģeogrāfiskās izcelsmes norāžu reģistrā [Patata di Bologna (ACVN)]
   EIROPAS KOMISIJA,
   ņemot vērā Līgumu par Eiropas Savienības darbību,
   ņemot vērā Padomes 2006. gada 20. marta Regulu (EK) Nr. 510/2006 par lauksaimniecības produktu un pārtikas produktu ģeogrāfiskās izcelsmes norāžu un cilmes vietu nosaukumu aizsardzību (1), un jo īpaši tās 9. panta 2. punkta otro teikumu,
   tā kā:
   
               (1)
            
            
               Saskaņā ar Regulas (EK) Nr. 510/2006 9. panta 1. punkta pirmo daļu Komisija ir izskatījusi Itālijas pieteikumu specifikācijas grozījumu apstiprināšanai attiecībā uz aizsargāto cilmes vietas nosaukumu „Patata di Bologna”, kas reģistrēts saskaņā ar Komisijas Regulu (EK) Nr. 228/2010 (2).
            
         
               (2)
            
            
               Pieteikums attiecas uz grozījumiem ar aizsargāto cilmes vietas nosaukumu “Patata di Bologna” apzīmētā produkta ražošanas metodē un ir saistīts ar izmaiņām vienotajā dokumentā.
            
         
               (3)
            
            
               Komisija ir izskatījusi minēto grozījumu un nolēmusi, ka tas ir pamatots. Tā kā saskaņā ar Regulas (EK) Nr. 510/2006 9. panta 2. punktu grozījums ir maznozīmīgs, Komisija to var pieņemt, nepiemērojot minētās regulas 6. un 7. pantā izklāstīto procedūru,
            
         IR PIEŅĒMUSI ŠO REGULU.
   1. pants
   Aizsargātā cilmes vietas nosaukuma “Patata di Bologna” specifikāciju groza saskaņā ar šīs regulas I pielikumu.
   2. pants
   Vienotā dokumenta konsolidētā redakcija, kurā izklāstīti specifikācijas galvenie elementi, ir sniegta šīs regulas II pielikumā.
   3. pants
   Šī regula stājas spēkā divdesmitajā dienā pēc tās publicēšanas Eiropas Savienības Oficiālajā Vēstnesī.
   
      Šī regula uzliek saistības kopumā un ir tieši piemērojama visās dalībvalstīs.
      Briselē, 2012. gada 24. jūlijā
      
         
            Komisijas un tās priekšsēdētāja vārdā –
         
            Komisijas loceklis
         
         Dacian CIOLOȘ
      
   
   
      (1)  OV L 93, 31.3.2006., 12. lpp.
   
      (2)  OV L 69, 19.3.2010., 1. lpp.
   
      I PIELIKUMS
      Ir apstiprināti šādi grozījumi ar aizsargāto cilmes vietas nosaukumu “Patata di Bologna” apzīmētā produkta specifikācijā.
      Turpmāk norādīti attiecīgie grozījumi.
      
                   
               
               
                  Ūdens: norādīta laboratorijā izmantojamā analīzes metode.
               
            
                   
               
               
                  Proteīni: grozīts proteīnu satura intervāls – tam jābūt 0,9–2,6 % –, norādot arī laboratorijā izmantojamo analīzes metodi.
               
            
                   
               
               
                  Tauki: tauku satura intervāls ēdamajā daļā ir 0,09–1,12 %, norādot tikai maksimālo vērtību.
               
            Izmantojot pašreizējo analīzes metodi, vielu var noteikt, ja tās saturs paraugā ir vismaz 0,1 %; tātad, ja vielas koncentrācija ir zemāka par minēto robežvērtību, viela nav nosakāma. Tā kā faktiski panākamā minimālā robežvērtība nav zināma, ir lietderīgi norādīt tikai maksimālo vērtību.
      Norādīta laboratorijā izmantojamā analīzes metode.
      
                   
               
               
                  Ogļhidrāti: grozīts ogļhidrātu satura intervāls: no 13,5–17,0 % tas paplašināts līdz 8,0–19,0 %. Attiecībā uz analīzi norādīts, ka rezultāts iegūts, noteikto ūdens, pelnu, tauku, proteīnu un pārtikas šķiedrvielu vērtību (kas iegūta, izmantojot attiecīgo norādīto metodi) atņemot no 100. Tāpēc ierosinātā dažu parametru minimālo un maksimālo vērtību grozīšana nozīmē, ka noteikti tiks izmainīts arī ogļhidrātu satura intervāls.
               
            
                   
               
               
                  Pārtikas šķiedrvielas: grozīts šķiedrvielu satura intervāls – no 2,2–2,7 % tas paplašināts līdz 0,9–4,0 %. Norādīta laboratorijā izmantojamā analīzes metode.
               
            
                   
               
               
                  Minerālvielas: Tiek atzīts, ka ir lietderīgi svītrot iekavās norādīto atsevišķo minerālvielu sarakstu, un norādi „minerālvielas” aizstāt ar norādi „jēlpelni”, pēc tās norādot arī analīzes metodi un attiecīgo parametru jauno definējumu.
               
            Plašāks jēlpelnu satura intervāls, ko izmanto minerālvielu satura norādīšanai, pamatots arī ar apsvērumu, ka to saturu var ietekmēt dažādi faktori. Tā kā ir grūti precīzi noteikt mainīgos lielumus, kas ietekmē pelnu saturu, plašāka intervāla norādīšana šķiet lietderīga un nepieciešama tāpat kā procedūras noteikšana ne tikai parauga ņemšanai, bet arī tā sagatavošanai pirms analīzes.
      Atzīts, ka no konkrētiem minerālelementiem, kas minēti ar ACVN „Patata di Bologna” apzīmētā produkta specifikācijas iepriekšējā redakcijā, ir lietderīgi norādīt tikai to, kura saturs ir lielākais un kurš noteicoši ietekmē šo kartupeļu uzturvērtību, proti, kāliju (K), kura saturs izteikts mg uz 100 g ēdamās daļas, norādot minimālo vērtību, kas vienāda ar 250 mg/100 g un noteikta ar analīzes metodēm EPA 3015A un EPA 6010B.
      
                   
               
               
                  Vitamīni: termins „vitamīni” ir pārāk vispārīgs. Šo parametru ierosināts svītrot, jo visu produktā esošo vitamīnu analītiskās noteikšanas izmaksas pārāk stipri sadārdzinātu sertifikāciju, turklāt uzturvērtības raksturošanai šādi dati nebūtu pietiekami. Arī analīze visvairāk esošā vitamīna – C vitamīna (l-askorbīnskābe) – noteikšanai bumbuļos nesniegtu šo kartupeļu pietiekami raksturojošus datus, jo šā vitamīna saturs ir mainīgs atkarībā no dažādiem savstarpēji saistītiem faktoriem (uzglabāšanas ilgums, analīzes metode, sezonas laikapstākļi, strauja sairšana analītiskās noteikšanas laikā).
               
            
                   
               
               
                  Sausna: iekavās norādīto sausnas satura vērtību svītro, jo šī informācija ir lieka un nesaskan ar ūdens satura vērtību, kas iepriekš jau norādīta un izteikta 100 gramos ēdamās daļas.
               
            
   
      II PIELIKUMS
      VIENOTS DOKUMENTS
      
         PADOMES REGULA (EK) Nr. 510/2006
      
      “PATATA DI BOLOGNA”
      
         EK Nr. IT-PDO-0105-0934-02.01.2012
      
      
         AĢIN ( ) ACVN ( X )
      
      1.   Nosaukums
      
      “Patata di Bologna”
      2.   Dalībvalsts vai trešā valsts
      
      Itālija
      3.   Lauksaimniecības produkta vai pārtikas produkta apraksts
      
      3.1.   Produkta veids
      
      
                  1.6. grupa
               
               
                  Svai vai pārstrādāti augļi, dārzeņi un labība.
               
            3.2.   Produkta apraksts, uz kuru attiecas nosaukums (1)
      
      Produktam jāpieder pie ‘Primura’ šķirnes, un tam jābūt identificējamam pēc ārējā izskata, organoleptiski un pēc ķīmiskā sastāva, ievērojot šādus parametrus: bumbuļu forma lielākoties iegareni ovāla, ar nedaudz izteiktām acīm virspusē; miza gluda, vesela, tai nav ārēju iebojājumu, kas mainītu tās raksturlielumus; bumbuļu kalibrs viendabīgs, robežās no 40 līdz 75 mm;
      mīkstums blīvs, tā krāsa mainīga – no baltas līdz salmu dzeltenai;
      saglabājamība laba.
      Ēdamās daļas vidējais sastāvs 100 gramos produkta ir šāds:
      
                  —
               
               
                  ūdens – no 70,0 līdz 85,0 %, izmantojamā analīzes metode noteikta ar ministrijas 1985. gada 27. maija dekrētu (1985. gada 2. jūnijā publicēts Itālijas Republikas Oficiālā Vēstneša [Gazzetta ufficiale della Repubblica italiana] 145. numurā).
               
            
                  —
               
               
                  Proteīni – no 0,9 līdz 2,6 %, izmantojamas sertificētās laboratorijas analīzes metodes ISO 937 – 1978 (E) un AOAC Official method n.932.08.
               
            
                  —
               
               
                  Tauki – ne vairāk par 1,12 %; izmantojama sertificētā laboratorijas analīzes metode ISTISAN 1996/34, 41.– 43. lpp.
               
            
                  —
               
               
                  Ogļhidrāti – no 8,00 līdz 19,0 %. Analīzes rezultāts iegūts, noteikto ūdens, pelnu, tauku, proteīnu un pārtikas šķiedrvielu vērtību atņemot no 100.
               
            
                  —
               
               
                  Pārtikas šķiedrvielas – no 0,9 līdz 4,0 %; izmantojama sertificētā laboratorijas analīzes metode AOAC 985.29, 17. versija, 2003.
               
            
                  —
               
               
                  Jēlpelni – no 0,4 līdz 1,45 %; izmantojamas laboratorijas analīzes metodes ISTISAN 1996/34, 77.–78. lpp., un ISO 936:1998 (E).
               
            
                  —
               
               
                  Minimālais kālija (K) saturs – 250 mg uz 100 g produkta; izmantojamas laboratorijas analīzes metodes EPA 3015A un EPA 6010B.
               
            “Primura” šķirne simbolizē Boloņas kartupeļus, kas audzēti piemērotā, laika gaitā nenoplicinātā augsnē; kartupeļu patīkamā izskata, sausnas vidējā satura, mīkstuma labā blīvuma, tipiskās, tomēr ne pārāk izteiktās garšas, kā arī labās saglabājamības dēļ tā vēl aizvien ir tirgus prasībām atbilstoša šķirne.
      3.3.   Izejvielas (tikai pārstrādātiem produktiem)
      
      —
      3.4.   Dzīvnieku barība (tikai dzīvnieku izcelsmes produktiem)
      
      —
      3.5.   Īpaši ražošanas posmi, kas jāveic noteiktajā ģeogrāfiskajā apgabalā
      
      Visiem ražošanas posmiem no sējas līdz pilnīgai bumbuļu novākšanai jānorisinās ražošanas ģeogrāfiskajā apgabalā.
      3.6.   Īpaši noteikumi griešanai, rīvēšanai, iepakošanai u. c.
      
      Kartupeļu iesaiņošanai un iepakošanai jānotiek Boloņas provincē. Ar ACVN „Patata di Bologna” apzīmētajiem kartupeļiem ir augsta kvalitāte, labas organoleptiskās un tirdzniecības īpašības, ko var saglabāt tikai piemērotā iepakojumā. Vietējie lauksaimnieki ir mantojuši īpašas zināšanas par produktu, piemēram, kā to pareizi apstrādāt un pārvadāt, kā ražu iespējami drīz pēc novākšanas saglabāt dzesētavās, lai ierobežotu produkta mitruma zudumus. Šādas zināšanas un attiecīgā prakse dod iespēju saglabāt ACVN „Patata di Bologna” kartupeļu kvalitātes īpašības, ievērojot dabīgos fizioloģiskos procesus tajos.
      3.7.   Īpaši noteikumi marķēšanai
      
      Tirgojot “Patata di Bologna” patēriņam, minētajiem kartupeļiem jābūt iesaiņotiem pa
      
                  —
               
               
                  4 kg, 5 kg, 10 kg un 25 kg maisos, uz kuriem pa vidu uzlīmēta vai uzdrukāta vismaz 10 cm plata sloksne;
               
            
                  —
               
               
                  0,5 kg, 1 kg, 1,5 kg, 2 kg un 2,5 kg tīkliņos;
               
            
                  —
               
               
                  0,5 kg, 1 kg, 1,5 kg, 2 kg, 2,5 kg un 5 kg šādā iepakojumā: vertbag, quickbag, girsac un busta;
               
            
                  —
               
               
                  uz paplātēm vai traukos, kuru ietilpība ir 0,5 kg, 0,75 kg, 1 kg;
               
            
                  —
               
               
                  kastēs vai grozos pa 10 kg, 12,5 kg, 15 kg, 20 kg un 25 kg.
               
            Uz iesaiņojumiem jābūt šādam uzrakstam: Uz iesaiņojumiem jābūt šādam uzrakstam: "Patata di Bologna", aiz kura jābūt norādītam saīsinājumam "ACVN" un logotipam ar stilizētu kartupeļa attēlojumu, ko pa diagonāli šķērso viena sarkana un viena zila līnija, atbilstīgās krāsas ir šādas:
      
                  —
               
               
                  dzeltenā krāsa, kurā attēlots stilizētais kartupelis: Pantone Yellow 116 C, četrkrāsu salikums 0/20/100/0;
               
            
                  —
               
               
                  sarkanā krāsa, kurā attēlota pirmā slīpā līnija: Pantone Warm Red C, četrkrāsu salikums 0/100/100/0;
               
            
                  —
               
               
                  zilā krāsa, kurā attēlota otrā slīpā līnija: Pantone blu 286 C, četrkrāsu salikums 100/70/0/0.
               
            Tipogrāfijas burtiem, ar kuriem noformēts jebkurš teksts, jābūt parastajā un treknajā Avenir butru garnitūrā.
      Marķējumam uz iesaiņojuma jābūt vismaz 20 mm lielam, un norādei „DOP „Patata di Bologna”” [ACVN „Patata di Bologna”] noteikti jābūt lielāka izmēra nekā jebkuram citam uzrakstam uz marķējuma.
      
         
      4.   Precīza ģeogrāfiskā apgabala definīcija
      
      Boloņas province.
      5.   Saikne ar ģeogrāfisko apgabalu
      
      5.1.   Ģeogrāfiskā apgabala specifika
      
      Boloņas apgabala līdzenumu raksturīgi silti pavasari ar pietiekami augstu temperatūru jau no februāra beigām un marta sākuma, kas ir ideāli apstākļi, lai šajā laikā iestādītajiem bumbuļiem nodrošinātu pareizu asnu dīgšanu. Maksimālās veģetatīvās attīstības posmā, kas ir galvenokārt laikā no aprīļa līdz jūnijam, gaisa temperatūra sasniedz 25–28 ° C, veicinot bumbuļu veidošanos un augšanu, kā arī pareizu nobriešanu. Nokrišņu sadalījums visa gada laikā veicina kartupeļu attīstību pirmās veģetatīvās augšanas posmā un bumbuļu veidošanās sākumu, tāpat arī tas nodrošina gruntsūdeņu līmeņa atjaunošanu un augsnes sagatavošanu kartupeļu stādīšanai.
      Teritorija ir labi apūdeņota: tur ir gan dabīgās straumes un upes, piemēram, Idice, Reno, Gaiana, Fossatone, Quaderna, Rido, Sillaro, Samoggia, Savena, gan speciāli uzbūvēti mākslīgie kanāli, piemēram, Emiliano-Romagnolo kanāls – lai piegādātu kultūraugiem ūdeni pavasara–vasaras periodā, kad tas ir visvairāk nepieciešams.
      Galvenokārt aluviālā tipa, stratificēto un līdz ar to ar skābekli bagāto augšņu morfoloģiskie raksturlielumi rada ļoti labvēlīgus apstākļus produkta attīstībai.
      5.2.   Produkta specifika
      
      „Patata di Bologna” iegūst vienīgi no “Primura” šķirnes izaudzētiem kartupeļiem. Šī šķirne ir labi pielāgojusies ražošanas apgabala augsnes īpašībām un klimatiskajiem apstākļiem, tādējādi kļūstot par Boloņas kartupeļu simbolu. Organoleptisko un kvalitātes īpašību ziņā “Patata di Bologna” kartupeļiem tradicionāli ir tāds mīkstums, kas ilgstoši uzglabājams un nav miltains; šādas īpašības dara to piemērotu dažāda veida gastronomiskam izmantojumam, piemēram, cepot kartupeļus frī veidā, gatavojot tvaikā vai cepeškrāsnī. Kartupeļu tipiskā, taču ne pārāk izteiktā garša un labā uzglabājamība, kas panākta, audzējot tos piemērotās zemes platībās un izmantojot ar tradīciju saistītu agrotehniku, dara tos arī šodien par plaši pazīstamu tirgus produktu.
      5.3.   Saikne starp ģeogrāfisko apgabalu un produkta kvalitāti vai īpašībām (ACVN) vai produkta īpašo kvalitāti, reputāciju vai citām īpašībām (AĢIN)
      
      Ar ACVN “Patata di Bologna” apzīmētā produkta īpašības, piemēram, smaržu, garšu, mīkstuma un mizas krāsas intensitāti nosaka ne tikai ģenētiskie faktori, bet arī audzēšanas vide (augsne, klimats, audzēšanas tehnika, glabāšanas veidi); tādējādi skaidri saskatāma “Patata di Bologna” saikne ar Boloņas provinci. Kartupeļu audzēšana jau sen ir saistīta ar Boloņas apgabala teritoriju, jo tur ir īpaši piemērotas augsnes, kā arī tāpēc, ka tur tiek audzētas šķirnes ar īpašu kvalitāti un organoleptiskajām īpašībām un ražotāji tur ievēro tradicionālos agrotehniskos paņēmienus. Tāda saikne ar Boloņas apgabalu radās tāpēc, ka bija ļoti vajadzīgs nodrošināt iedzīvotājus ar pārtiku, jo īpaši sliktas labības ražas gados (labība vienmēr uzskatīta par cilvēku pamatbarību), kā arī tāpēc, ka tika uzskatīts, ka šādas audzēšanas attīstība radītu priekšrocības pašai provincei, darot to neatkarīgu no citu valstu pārtikas piegādēm. Minētā saikne pamazām kļuva ciešāka arī līdz ar ražotāju smago darbu, kuri soli pa solim izkopuši kartupeļu audzēšanu līdz pilnībai, izveidojot aizvien efektīvākas un produktam draudzīgākas iekārtas, nodrošinot produktam labus uzglabāšanas apstākļus ar modernām tehniskajām iekārtām un tirdzniecības struktūrām, kas veicinājušas tā vērtību tirdzniecības un kvalitātes ziņā, pateicoties arī šīs teritorijas piemērotībai, kas specializējusies šāda veida saimnieciskajai darbībai.
      Īpašā vide, mijiedarbība starp augsni (augsnes īpašības un hidroloģiskie faktori) un klimatu (lietains rudens-ziemas periodā, jau februāra beigās iestājoties siltam pavasara laikam temperatūra aptuveni 25 ° C, kas ir optimāla bumbuļu veidošanās laikā), nosaka gan to, ka šeit augušie kartupeļi ir ar sevišķām fizikālajām (mīkstuma konsistence un graudainums) un organoleptiskajām īpašībām (smaržu un garšu), gan arī šo kartupeļu sevišķo un specifisko kvalitāti.
      Kā aprakstīts Kontri [Contri] (1817) darbā, augsnes Boloņas provincē pielāgojas audzēšanas attīstībai, jo kartupeļi labāk aug “zemās augsnēs, kas atbrīvotas no liekā ūdens un ko bagātina upju sanesas”, kas ir raksturīgi Boloņas apgabala meliorētajām zemes platībām. Pārmaiņas augsnē laika gaitā ir radījušas līdzenumus, ko veido Apenīnu kalnu joprojām aktīvo straumju un upju aluviālās sanesas, kam ir vidēji rupjgraudaina un smalkgraudaina struktūra, augsnes ir pietiekami dziļas, labi drenētas, augšņu reakcija ir pārsvarā bāziska, augsnē ir organiskās vielas un pietiekami daudz kartupeļiem vajadzīgo galveno barības vielu, piemēram, kālijs, kura ir īpaši daudz, un noteikts fosfora un slāpekļa daudzums. Tas rada labvēlīgus apstākļus kartupeļu audzēšanai, un kultūraugs to labi izmanto ar savu bārkšsakņu sistēmu – tam nav spēcīgas mietsaknes, bet tā saknēm ir attīstīts kupls bārkšu tīklojums.
      Vēsturiskie un kultūras aspekti
      gadsimta sākumā Boloņas apgabalā izplatās kartupeļu audzēšana, ko jo īpaši atbalstīja agronoms Pjetro Marija Biņjami [Pietro Maria Bignami], kurš iepazīstināja ar šo kultūraugu zemniekus. Kartupeļi tika izmantoti gan lopbarībā, gan arī tika celti zemnieku galdā ēdienreizēs.
      Kopš 18. gadsimta beigām un visu 19. gadsimtu vairāki pētnieki apraksta kartupeļu priekšrocības un trūkumus, bet galvenokārt līdz ar Kontri [Contri], ar Romas pāvesta legāta kardināla Opiconi [Opizzoni] cirkulāru (1817), kurā tika aprakstīts Benni kunga audzēšanas metodes praktiskais aspekts, ievērojami pieauga ieguldījumi zemes gabalos kartupeļu audzēšanai.
      Jāatzīmē arī 19. gadsimta otrajā pusē publicētie Berti-Pišā [Berti-Pichat] un Biņjardi [Bignardi] darbi, kuros apskatīts jautājums par Boloņas apgabala kartupeļiem. Minētā kultūrauga izplatība tā potenciāla ziņā 20. gadsimtā ir sasniegusi kulmināciju un kļūst par svarīgu vietējās lauku ekonomikas ienākumu avotu visam reģionam no līdzenumiem līdz pauguraines un kalnu rajoniem. Kartupeļu audzēšana nodrošināja attīstību veselai ražošanas pasaulei, un tika radītas efektīvai kartupeļu nozares pārvaldībai piemērotas modernas uzglabāšanas un tirdzniecības struktūras.
      
         Atsauce uz specifikācijas publikāciju
      
      Valdība ir uzsākusi valsts iebildumu procedūru, ar aizsargāto cilmes vietas nosaukumu „Patata di Bologna” apzīmētā produkta specifikācijas grozījumu pieteikumu 2011. gada 11. novembrī publicējot Itālijas Republikas Oficiālā Vēstneša [Gazzetta Ufficiale della Repubblica Italiana] 263. numurā.
      Produkta specifikācijas konsolidētā redakcija ir pieejama internetā šādā tīmekļa vietnē:
      http://www.politicheagricole.it/flex/cm/pages/ServeBLOB.php/L/IT/IDPagina/3335
      vai
      tieši atverot Lauksaimniecības un mežsaimniecības ministrijas tīmekļa vietnes mājas lapu (www.politicheagricole.it) un tad uzklikšķinot uz „Qualità e sicurezza” (ekrāna augšdaļas labajā pusē) un, visbeidzot, uz “Disciplinari di Produzione all’esame dell’UE”.